विराटनगरको सान
विराटनगर वारियर्सले आफ्नो उत्कृष्ट फर्म कायम राख्यो । यसैलाई निरन्तरता दिँदै बुधबार भैरहवा ग्लाडियटर्समाथि ८ विकेटको सहज विजय पाएपछि टोली टीभीएस एभरेस्ट प्रिमियर लिग (ईपीएल) क्रिकेटको फाइनल पुगेको छ । 
काठमाडौँ — विराटनगर वारियर्सले आफ्नो उत्कृष्ट फर्म कायम राख्यो । यसैलाई निरन्तरता दिँदै बुधबार भैरहवा ग्लाडियटर्समाथि ८ विकेटको सहज विजय पाएपछि टोली टीभीएस एभरेस्ट प्रिमियर लिग (ईपीएल) क्रिकेटको फाइनल पुगेको छ । हङकङका ब्याट्सम्यान जोडी बाबर हायत र अंशुमन रथको अर्को एक उत्कृष्ट प्रदर्शनमा कप्तान पारस खड्काले लय मिलाएपछि विराटनगरले बुधबार त्रिवि क्रिकेट मैदान कीर्तिपुरमा भएको पहिलो क्वालिफायरमा भैरहवालाई टिक्न दिएन ।विराटनगरले टस जितेपछि ब्याटिङमा आएको भैरहवाले ६ ओभरको पावर प्लेमा १८–३ को स्थितिमा पुग्यो । आरिफ शेख र भारतीय खेलाडी पुनीत मेहेराले सानदार इनिङ खेलेपछि भैरहवाले १२७–८ को स्कोर बनायो । बाबरले ६२ र पारसले नटआउट ४२ रन बनाएपछि विराटनगरले १७ ओभरमै लक्ष्य पूरा गर्‍यो । ‘टिममा सबैलाई जिम्मेवारी दिइएको छ । अंशुमनको काम इनिङ्स अगाडि बढाउने थियो, बाबरले निरन्तर रन निकालिरहेका थिए । बाबर आउट भएपछि उनको भूमिका मैले लिएँ । पहिलो प्राथमिकता जित्नु हो, त्यसका लागि हामीले यही मन्त्र प्रयोग गरेका थियौं,’ जितपछि कप्तान पारसले भने । आशिफ शेखलाई हरिशंकर शाहले शून्यमा बोल्ड गरे । यसले विराटनगरलाई खासै असर गरेन् । बाबरले आक्रामक शैली कायमै राखे । १२ औं ओभरको पहिलो बलमा उनी ४४ बल खेल्दै ४ चौका र ५ छक्का प्रहार गरी आउट हुँदा ७४ रनको साझेदारी टुटेको थियो, जतिखेर अंशुमन ११ रनमा थिए । पारस र अंशुमनले तेस्रो विकेटमा ६ ओभरभित्र ५६ रनको साझेदारी गरी अपराजित विराटनगरलाई फाइनलमा डोर्‍याए । अंशुमनले ३२ बल खेल्दै २ चौकासहित नटआउट २६ रन रहे । आफूले सामना गरेको दोस्रो बलमै मेहेरालाई छक्का प्रहार गरी व्यक्तिगत खाता खोलेका पारसले समकक्षी प्रतिद्वन्द्वी शरद भेषावकरको बलमा लगातार दुई छक्का प्रहार गरे । भुवन कार्कीको बलमा पनि अर्को एक छक्का प्रहार गरेका पारसले २४ बलको इनिङ्समा २ चौका पनि हाने ।‘ब्याटिङको खराब सुरुआत नै हारको मुख्य कारण थियो । आरिफ र पुनीतले राम्रो कमब्याक दिलाए पनि बलिङमा दबाब कायम राख्न सकेनौं । हाम्रो बलिङको पक्षभन्दा पनि विराटनगरले उत्कृष्ट ब्याटिङ प्रदर्शन गर्‍यो,’ शरदले भने । अफ स्पिन बलिङमा पारसले ओभरको दोस्रो तथा आफ्नो पहिलो बलमा भूपेन्द्र थापालाई २ रनमा बोल्ड गरे । भारतीय खेलाडी राहुल यादवले २३ बलमा ७ रनमात्र बनाउन सक्दा भैरहवा दबाबमा पर्‍यो । उनलाई सर्वाधिक विकेट लिने खेलाडी सूचीमा अगाडि रहेका वसन्त रेग्मीलाई स्टम्पआउट गराए । श्रीलंकन खेलाडी साहन अदिसाले शरदलाई ८ रनमा आउट गरेपछि टोलीमाथि दबाब थपिएको थियो । युवा खेलाडी रोहित पौडेल ६ रनमै आउट भए पनि आरिफले ४६ र मेहेराले ४९ रन बनाउँदै भैरहवाको उद्दार गरे । आरिफले ३५ बल खेली १ चौका र ३ छक्का तथा मेहेराले ३४ बल खेली ३ चौका र ३ छक्का प्रहार गरे । विराटनगरका अदिसा र करण केसीले २–२ विकेट लिए । ललितपुर फाइनलतर्फपोखरा राइनोजलाई २७ रनले पराजित गरी ललितपुर प्याट्रियट्स क्वालिफायर २ मा प्रवेश गर्‍यो । ललितपुर र भैरहवाबीच बिहीबार हुने खेलको विजेता शनिबार विराटनगरसँग फाइनल खेल्नेछ । टस हारेको ललितपुरले ५ विकेट गुमाई १ सय ३८ रन बनायो । पोखरा १९.१ ओभरमा १ सय ११ रनमा अलआउट भयो । ‘ब्याटिङमा सुरुआत राम्रो भए पनि बीचमा हामी चुकेका थियौं । तर ब्याटिङमा पाएको अन्त्यले टोली राम्रो स्थानमा पुग्यो । बलिङमा सुरुआतबाटै रन रोक्ने सँगै विकेट पनि लियौं । अन्त्यमा खेललाई सहज लिँदा सानोतिनो गल्ती भए पनि जित हासिल गर्दा खुसी छु,’ ललितपुरका कप्तान ज्ञानेन्द्र मल्लले भने । शंकर राना र जयकिसन कोल्सावालाले १० ओभरभित्र ६० रन जोडी ललितपुरलाई राम्रो सुरुआत दिलाए । इस्रार उल्लाहले कोल्सावालालाई २६ रनमा बोल्ड गरी साझेदारी तोडे । अर्को ओभरमा शंकरलाई ३४ रनमा बोल्ड गरेका सुशन भारीले आफ्नो लगातार ओभरमा ज्ञानेन्द्रको पनि विकेट लिए । ४३ बल खेलेका शंकरले ५ चौका प्रहार गरे । ज्ञानेन्द्रले २ रनमात्र बनाउन सके । इस्रारले लगातार बलमा कुशल भुर्तेल (८) र सोनु तामाङलाई आउट गरे । भारतीय खेलाडी सन्नी पाटिल र दीपेश भण्डारीले ४० बलमा ६२ रनको साझदारी गरी चुनौतीपूर्ण स्कोर बनायो । इस्रारले ४ ओभरमा १४ रन खर्चेर ३ विकेट लिए पनि पाटिलले २६ बलमा २ चौका र ३ छक्का प्रहार गरी नटआउट ३८ रनको इनिङ्स खेले । दीपेश १७ बलमा १ चौका प्रहार गरी १९ रनमा नटआउट रहे । ओपनर सुनील धमला पहिलो ओभरमै २ रनमा आउट भएपछि पोखराको पतन सुरु भयो । आशिफ अली २, राजेश पुलामी ४, कप्तान शक्ति ८, सौरभ खनाल ५ र विनोद भण्डारी २ रनमै आउट भएपछि पोखराको पराजय निश्चितजस्तै भइसकेको थियो । ओपनर कोल्सावालाले २ छक्का प्रहार गरी २२ बलमा २५ रन बनाए । विक्रम सोब ८ र सुशन १७ रनमा आउट भए । अन्तिम जोडी किशोर महतो र ताज वालीले ३३ रन जोडी खेलमा केही रोचकता ल्याए । किशोर १३ बलमा ३ चौका र १ छक्का प्रहार गरी २३ रनमा आउट भए । वाली ६ बलमा १० रन बनाई नटआउट रहे । ललितपुरका सन्दीप लामिछानेले ३ विकेट लिए । उनले ३.१ ओभरमा २७ रन खर्चेका थिए । पाटिल, पवन सर्राफ र रसिदले २–२ विकेट लिए । म्यान अफ द म्याच पटेल र पवनले ४ ओभरमा समान १२ रनमात्र दिए ।